**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.07.2025, ora 08:00 – 29.07.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 29.07.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 28.07.2025, la ora 11:15, **Avertizarea Hidrologică nr. 61 – COD GALBEN / COD PORTOCALIU**, valabilă în intervalul *28.07.2025 ora 12:00 – 29.07.2025 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Vişeu, Someşul Mare, Mureş, Jiu, Olt, Argeş, Ialomiţa, Siret și Prut*, cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- - ALBA, ARGEȘ, BACĂU, BISTRIŢA-NĂSĂUD, BOTOȘANI, BRAŞOV, BUZĂU, CLUJ, COVASNA, DÂMBOVIȚA, GALAȚI, GORJ, HARGHITA, HUNEDOARA, IALOMIȚA, IAȘI, ILFOV, MARAMUREȘ, MUREȘ, NEAMŢ, PRAHOVA, SIBIU, SUCEAVA, VASLUI, VÂLCEA și VRANCEA (26 prefecturi) - COD GALBEN;*

*- BACĂU, BOTOȘANI, GALAȚI, HARGHITA, IAȘI, NEAMŢ, SUCEAVA, VASLUI și VRANCEA (9 prefecturi) - COD PORTOCALIU.*

**RÂURI**

**Debitele au fost în general în creștere**, ca urmare a precipitațiilor însemnate cantitativ, sub formă de aversă, căzute în interval și propagării, exceptând râurile din bazinul Vedei, bazinele mijlocii şi inferioare ale râurilor Argeş, Ialomița, bazinul inferior al Oltului şi pe cele din Dobrogea, unde au fost relativ staționare.

Pe râurile din bazinele superioare ale râurilor: Tur, Lăpuş, Someşul Mic, Crasna, Barcău, Crişuri, Arieş, Bega, Timiş, Bârzava, Moravița, Caraş, Nera, Cerna şi Jiu, debitele au fost în scădere.

Creşteri mai însemnate de niveluri şi debite şi scurgeri importante pe versanți, torenți şi pâraie, cu depăşiri ale **COTELOR DE ATENȚIE**, s-au produs în interval, pe unele râuri mici din zonele de deal şi munte din bazinul Sucevei, Moldovei şi Bistriței.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe râurile din bazinele hidrografice: Vişeu, Someşul Mare şi pe cursul superior al Arieşului şi mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișul Negru, Crişul Alb, Târnava Mare, Bega Veche, Moravița, Caraş, Nera, Cerna, Buzău, Bârlad, pe cursul Mureșului, pe afluenții din bazinul superior și mijlociu al Prutului, bazinul inferior al Jiului, unii afluenți din bazinele Oltului, Vedei, Argeşului și pe râurile din Dobrogea.

În interval a fost emisă o **AVERTIZARE HIDROLOGICĂ** pentru fenomene imediate și două **ATENȚIONĂRI HIDROLOGICE** pentru fenomene imediate.

În interval s-a situat peste **COTA DE ATENȚIE** râul Bistrița la stația hidrometrică Broşteni (150+40)-jud. SV.

Este în vigoare **AVERTIZAREA HIDROLOGICĂ nr. 61** din 28.07.2025.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creștere**, ca urmare a precipitațiilor însemnate cantitativ, sub formă de aversă, prognozate și propagării.

Sunt posibile scurgeri pe versați, torenți și pâraie, viituri rapide pe râurile mici cu posibile efecte de inundații locale și creșteri de niveluri și debite, cu posibile depășiri ale **COTELOR DE APĂRARE**, pe unele râuri din zonele de deal și de munte, mai ales pe cele din nord-estul, estul, centrul şi sudul țării.

Se menține în vigoare **AVERTIZAREA HIDROLOGICĂ nr. 61** din 28.07.2025, până la ora 24:00.

**DUNĂRE**

**Debitul la intrarea în țară (secțiunea Baziaș) în intervalul 28 - 29.07.2025 a fost în creștere, având valoarea de 2700 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectorul Gruia – Tr. Măgurele, în creștere pe sectorul Zimnicea – Călărași și relativ staționare pe sectorul Cernavodă – Tulcea.

**Debitul la intrarea în țară (secțiunea Baziaș) va fi staționar (2700 m3/s).**

În aval de Porțile de Fier debitele vor fi în creștere pe sectoarele Gruia – Calafat şi Giurgiu -Tulcea și relativ staționare pe sectorul Bechet – Zimnicea.

**2.** **Situaţia meteorologică în intervalul 28.07.2025, ora 09:00 –29.07.2025, ora 06:00**

**Administraţia Naţională de Meteorologie** (A.N.M.) a emis în data de 28.07.2025, la ora 10:00, **Avertizarea Meteorologică nr. 102**, conform căreia:

**- MESAJ 1, COD PORTOCALIU:** ,,*În județele Giurgiu, Călărași, Ialomița, Brăila, Galați, Ilfov și municipiul București, precum și în zona continentală a județului Constanța valul de căldură se va menține intens, va fi caniculă, disconfort termic accentuat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 36 și 39 de grade.”*

**- MESAJ 1, COD GALBEN:** ,,*Valul de căldură va persista în sud-vestul și nordul Munteniei, în nordul Dobrogei continentale și în sud-vestul și estul Moldovei. Va fi caniculă și disconfort termic ridicat, iar indicele temperatură-umezeală (ITU) va atinge pragul critic de 80 de unități. Maximele se vor încadra între 33 și 36 de grade.”*

**- MESAJ 1, COD GALBEN:** ,,*În nordul Moldovei și local în zona Carpaților Orientali, vor fi perioade cu instabilitate atmosferică ce se va manifesta prin averse torențiale, descărcări electrice, grindină de mici dimensiuni (1...2 cm), intensificări ale vântului și vijelii (rafale în general de 50...70 km/h). În intervale scurte de timp sau prin acumulare, cantitățile de apă vor fi de 20...25 l/mp, iar pe arii restrânse de peste 30...40 l/mp.”*

**- MESAJ 1, COD PORTOCALIU:** ,,*În județele Suceava, Botoșani și Neamț, vor fi averse torențiale, frecvente descărcări electrice, vijelii puternice (viteze ale vântului de 70...80 km/h) și grindină de medii dimensiuni (2...3 cm). În intervale scurte de timp sau prin acumulare, cantitățile de apă vor fi de 30...40 l/mp și pe arii restrânse de peste 50...60 l/mp.”*

**- MESAJ 2, COD GALBEN:** ,,*În estul Transilvaniei, cea mai mare parte a Munteniei, nord-vestul Moldovei și partea continentală a Dobrogei, vor fi perioade cu instabilitate atmosferică ce se va manifesta prin averse torențiale, descărcări electrice, grindină de mici dimensiuni (1...2 cm), intensificări ale vântului și vijelii (rafale în general de 50...70 km/h). În intervale scurte de timp sau prin acumulare, cantitățile de apă vor fi de 20...25 l/mp, iar pe arii restrânse de peste 30...40 l/mp.”*

**- MESAJ 2, COD PORTOCALIU:** ,,*În județele Botoșani, Neamț, Iași, Bacău, Vaslui, Galați și Vrancea vor fi averse torențiale, frecvente descărcări electrice, vijelii (viteze ale vântului de 70...80 km/h) și grindină de medii dimensiuni (2...3 cm). În intervale scurte de timp sau prin acumulare, cantitățile de apă vor fi de 30...40 l/mp și pe arii restrânse de peste 50...60 l/mp.”*

**- MESAJ 3, COD GALBEN:** ,,*În cea mai mare parte a Transilvaniei, nordul Olteniei și al Munteniei, precum și la munte vor fi perioade cu instabilitate atmosferică ce se va manifesta prin averse torențiale, descărcări electrice, grindină, intensificări ale vântului și vijelii (rafale în general de 50...60 km/h). În intervale scurte de timp sau prin acumulare, cantitățile de apă vor fi de 20...25 l/mp, iar pe arii restrânse de peste 30 l/mp.”*

**- MESAJ 3, COD PORTOCALIU:** ,,*În județele Sibiu, Brașov, Covasna, Harghita și în zona de munte a județelor Gorj, Hunedoara, Alba, Vâlcea, Argeș, Dâmbovița și Prahova, vor fi averse importante cantitativ, însoțite de descărcări electrice, vijelii și grindină. În timp scurt sau prin acumulare cantitățile de apă vor fi de 30...40 l/mp și izolat de 50...60 l/mp.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- BOTOȘANI, BRĂILA, CĂLĂRAȘI, CONSTANȚA, GALAȚI, GIURGIU, IALOMIȚA, ILFOV, NEAMȚ, SUCEAVA şi Municipiul BUCUREŞTI (11 prefecturi) – COD PORTOCALIU (MESAJ 1);*

*-* *BACĂU, BUZĂU, DÂMBOVIŢA, HARGHITA, IAȘI, PRAHOVA, TELEORMAN, TULCEA,* *VASLUI și VRANCEA (10 prefecturi) – COD GALBEN (MESAJ 1);*

*- BACĂU, BOTOȘANI, GALAȚI, IAȘI, NEAMȚ, VASLUI și VRANCEA (7 prefecturi) – COD PORTOCALIU (MESAJ 2);*

*- BISTRIŢA-NĂSĂUD, BRAŞOV, BRĂILA, BUZĂU, CĂLĂRAȘI, CONSTANŢA, COVASNA,* *DÂMBOVIȚA,* *GIURGIU, IALOMIȚA, ILFOV, MUREŞ,* *PRAHOVA, SUCEAVA, TELEORMAN, TULCEA, VRANCEA şi Municipiul BUCUREŞTI (18 prefecturi) – COD GALBEN (MESAJ 2);*

*- ALBA, ARGEȘ, BRAȘOV, COVASNA, DÂMBOVIȚA, GORJ, HARGHITA, HUNEDOARA, PRAHOVA, SIBIU și VÂLCEA (11 prefecturi) – COD PORTOCALIU (MESAJ 3);*

*- ALBA, ARGEȘ,* *BACĂU, BISTRIŢA-NĂSĂUD, BUZĂU, DÂMBOVIȚA, GORJ, HUNEDOARA, MUREȘ, NEAMȚ, PRAHOVA, SUCEAVA, VÂLCEA și VRANCEA (14 prefecturi) – COD GALBEN (MESAJ 3).*

**ÎN ŢARĂ**

Valul de căldură a slăbit în intensitate și a fost în restrângere spre regiunile sud-estice, unde canicula a persistat. Indice temperatură-umezeală (ITU) a atins și a depășit pragul critic de 80 de unități în Dobrogea și în cea mai mare parte a Munteniei și a Moldovei. În restul teritoriului, valorile termice diurne s-au situat în general în jurul mediilor climatologice specifice datei. În prima parte a zilei, cerul a fost variabil, cu înnorări și pe arii restrânse ploi slabe în vest și nord-vest. După orele amiezii și noaptea au fost înnorări temporar accentuate, averse şi descărcări electrice, în Moldova, Muntenia, local în Transilvania, Dobrogea continentală și izolat în celelalte regiuni. Aversele au avut și caracter torențial, iar în intervale scurte de timp sau prin acumulare cantitățile de apă au fost local de 15....25 l/mp și pe suprafețe mai mici, în est, de peste 40...50 l/mp (până la 55 l/mp Radar-Bârnova, județul Iași). Au fost consemnate căderi de grindină în județul Bacău, iar din surse externe și în județul Iași.Vântul a suflat slab și moderat, cu intensificări de scurtă durată asociate averselor, cu viteze de 40...50 km/h și izolat 60...70 km/h, iar în zona municipiului Galați a luat aspect de vijelie. Temperaturile maxime s-au încadrat între 22 de grade la Dumbrăvița de Codru și 37 de grade la Brăila. La ora 6 se înregistrau valori termice cuprinse între 14 grade la Câmpeni, Țebea, Ștei, Caransebeș și Bozovici și 25 de grade la Sulina. Noaptea în vest izolat s-a format ceață.

*Observație: de ieri dimineață de la ora 6 au fost în vigoare 21 mesaje pentru fenomene meteorologice periculoase imediate:*

*- 2 avertizări cod roșu emise de către SRPV Bacău;*

*- 10 avertizări cod portocaliu, 9 emise de către SRPV Bacău și 1 emisă de către SRPV Constanța;*

*- 9 atenționări cod galben, 4 emise de către SRPV Sibiu, 3 emise de către CNPM București (2 pentru Muntenia și 1 pentru municipiul București) și 2 emise de către SRPV Bacău.*

**LA BUCUREŞTI**

Valul de căldură a diminuat în intensitate, dar a mai fost caniculă și disconfort termic ridicat, iar indicele temperatură-umezeală (ITU) a depășit pragul critic de 80 de unități. Cerul a fost variabil, cu înnorări accentuate, averse, descărcări electrice și intensificări de scurtă durată ale vântului (cu viteze la rafală de 40 km/h) noaptea. Cantitățile de apă au fost de 4...7 l/mp la stațiile meteorologice, iar din datele pluviometrelor Apa Nova, până la aproximativ 16 l/mp. Temperatura maximă a fost de 35 de grade. La ora 6 se înregistrau 20 de grade în Băneasa, 21 de grade la Afumați și Filaret.

**3. Prognoza meteorologică în intervalul 29.07.2025, ora 09:00 –30.07.2025, ora 09:00**

**ÎN ŢARĂ**

Vremea va fi în general instabilă, iar valorile termice în scădere în cea mai mare parte a țării. În Moldova, Transilvania, la munte, pe arii relativ extinse în Oltenia, Muntenia, local în Maramureș, Dobrogea și izolat în restul teritoriului vor fi înnorări temporar accentuate, averse, descărcări electrice, intensificări ale vântului (rafale în general de 50...70 km/h) și pe suprafețe mici vijelii și grindină. În intervale scurte de timp sau prin acumulare, vor fi cantități de apă, local de 20...40 l/mp și izolat de peste 50...60 l/mp. Temperaturile maxime se vor încadra între 21 și 31 de grade, iar cele minime vor fi cuprinse în general între 14 și 21 de grade, cu cele mai ridicate valori pe litoral.

**LA BUCUREŞTI**

Vremea va fi în general instabilă, iar valorile termice vor fi în scădere față de zilele precedente. Cerul va fi variabil, dar mai ales ziua vor fi înnorări temporar accentuate, perioade cu averse, descărcări electrice și intensificări de scurtă durată ale vântului. Temperatura maximă se va situa în jurul valorii de 30 de grade, iar cea minimă va fi de 17...18 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre monitorizarea calitativă a cursurilor de apă: Corund, Târnava Mică, Târnava Mare și Mureș.

În data de 28.07.2025 s-au constatat următoarele:

- **râul Corund**: concentrația clorurilor, pe probele de apă prelevate în secțiunea *amonte confluență cu r. Târnava Mică*, în data de 28.07.2025, ora 06:00, a crescut cu 410 mg/l față de valoarea de 2806 mg/l înregistrată în data de 27.07.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea în secțiunea *r. Corund amonte confluență cu r. Târnava Mică* a variat între 6480 μS/cm și 14400 μS/cm;

- **calitatea râului Târnava Mică** este influențată de aportul râului Corund; în data de 28.07.2025, ora 06:00, în secțiunea *Târnăveni priză*, concentrația clorurilor a crescut cu 27 mg/l față de valoarea de 260 mg/l înregistrată în data de 27.07.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea în secțiunea *Târnava Mică aval loc. Praid* a variat între 2207 μS/cm și 2287 μS/cm;

- **râul Târnava Mare - secțiunea Mihalț**: în data de 28.07.2025, ora 06:00, concentrația clorurilor a scăzut cu 2 mg/l față de valoarea de 176 mg/l înregistrată în data de 27.07.2025, ora 18:00; conform măsurătorilor cu frecvență orară, în situ, în ultimele 24 ore, conductivitatea a variat între 1023 μS/cm și 2037 μS/cm;

- **râul Mureș**: în data de 28.07.2025, ora 06:00, în secțiunea *Nădlac*, concentrația clorurilor a crescut cu 24 mg/l față de valoarea de 56,6 mg/l înregistrată în data de 27.07.2025, ora 06:00; conform măsurătorilor cu frecvență orară, în situ, în ultimele 24 ore, conductivitatea pe râul Mureș în secțiunea *Nădlac* a variat între 486 μS/cm și 560 μS/cm.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru perioada 25.07.2025-27.07.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă pentru O3 (ozon).

**A fost înregistrată depășirea pragului de informare pentru ozon la stațiile: B-1 (mun. București) și HR-1 (mun. Miercurea Ciuc) - în data de 25.07.2025.**

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Râmnicu Vâlcea*** informează despre producerea, în data de 26.07.2025, ora 18:00, a unui incendiu de litieră pe raza Ocolului Silvic Calafat, în zona localității Ciupercenii Vechi, judeţul Dolj. A fost afectată o suprafață totală de 2,43 ha în fond forestier proprietate publică a statului. Incendiul a fost stins în data de 26.07.2025, la ora 19:30, de către personalul silvic, pompieri și cetățeni. Nu se cunosc cauzele izbucnirii incendiului.

***Garda Forestieră Timișoara*** informează despre producerea, în data de 25.07.2025, ora 14:30, a unui incendiu de litieră pe raza Ocolului Silvic Berzasca, judeţul Caraș-Severin. A fost afectată o suprafață totală de 5,0 ha în fond forestier proprietate publică a statului. Incendiul a fost stins în data de 26.07.2025, la ora 16:00, de către personalul silvic, pompieri și cetățeni. Cauza izbucnirii incendiului a fost utilizarea focului deschis (curățarea vegetației) în zona limitrofă fondului forestier.

***Administrația Rezervației Biosferei Delta Dunării*** informează că în data de 27.07.2025, în jurul orei 08:00, a izbucnit un incendiu de vegetație (rădăcini de stuf și papură, iarbă uscată) pe raza Districtului ecologic Sulina, în zona: Amenajarea Piscicolă Popina, bazinul 22, județul Tulcea. Obiectivele economice (clădiri dezafectate, stații de pompare a apei) sunt la o distanță de cca. 3 km de zona incendiului. Se va reveni cu informații.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**